ویٹیکن میوزیم

ویٹیکن میوزیم (اطالوی: Musei Vaticani) ویٹیکن سٹی میں واقع ایک بڑا متاحفاتی مجموعہ ہے، جو رومن کیتھولک چرچ کی ملکیت میں موجود فن پاروں اور تاریخی نوادرات کی نمائش کرتا ہے۔ ان متاحف کی بنیاد پوپ جولیس دوم نے 16ویں صدی کے آغاز میں رکھی اور اسے باضابطہ طور پر 1506ء میں ایک ادارے کی شکل دی گئی۔ ویٹیکن میوزیم کا مرکزی مقام سسٹین چیپل اور رافائیل کے کمرے ہیں، جنھیں مشہور مصور رافیل نے مزین کیا تھا۔ 2007ء میں تقریباً 43 لاکھ افراد نے ان متاحف کا دورہ کیا۔ . . تاریخ ویٹیکن میوزیم کی ابتدائی بنیاد ایک سنگی مجسمے سے پڑی جسے تقریباً 500 سال قبل ویٹیکن نے خریدا تھا۔ یہ مجسمہ لاوکوؤن اور اس کے بیٹے کے نام سے معروف ہے۔ یونانی اساطیر کے مطابق لاوکوؤن ایک پادری تھا جس نے ٹروجنوں کو یونانیوں کے دیے گئے لکڑی کے گھوڑے کو قبول کرنے سے روکا تھا۔ یہ مجسمہ 14 جنوری 1506ء کو روم میں سانتا ماریا مایورے کے قریب ایک انگور کے باغ میں دریافت ہوا۔ پوپ جولیس دوم نے اس دریافت کی تحقیق کے لیے جولیانو دا سانگالو اور مائیکل اینجلو کو بھیجا۔ ان کی سفارش پر پوپ نے یہ مجسمہ خرید لیا اور اسے ویٹیکن میں عوامی نمائش کے لیے رکھ دیا۔ بعد ازاں یہی مجسمہ ویٹیکن میوزیم کے قیام کی بنیاد بنا۔ 2006ء میں اس کی نمائش کے 500 سال مکمل ہونے پر خصوصی تقریبات منعقد کی گئیں۔ ویٹیکن پیناکوتیکا ویٹیکن پیناکوتیکا ویٹیکن میوزیم کا ایک اہم آرٹ گیلری سیکشن ہے جہاں نشاۃ ثانیہ اور بعد کے ادوار کی مشہور مصوری محفوظ اور نمائش کے لیے رکھی گئی ہے۔ ابتدا میں ویٹیکن کے فن پارے مختلف عمارتوں میں موجود تھے، لیکن پوپ پیوس یازدہم کے حکم پر ایک مستقل عمارت تعمیر کی گئی جس کا ڈیزائن معمار لوکا بلترامی نے تیار کیا اور اسے 27 اکتوبر 1932ء میں مکمل کیا گیا۔ اس گیلری میں مائیکل اینجلو، رافائیل، فرا اینجلیکو اور دیگر عظیم مصوروں کے شاہکار موجود ہیں۔ اہم فن پارے ویٹیکن پیناکوتیکا میں درج ذیل مشہور مصوری کے نمونے شامل ہیں: Stefaneschi Triptych — جیوٹو (Giotto) Opere di Misericordia — اولیووچیو دی سیکاریلو (Olivuccio di Ciccarello) Madonna of Foligno، Oddi Altarpiece، Transfiguration — رافائیل (Raphael) St. Jerome in the Wilderness — لیونارڈو دا ونچی (Leonardo da Vinci) The Entombment — کاراواجیو (Caravaggio) Madonna and Child with Saints — پیروگینو (Perugino) San Francesco al Prato Resurrection — پیروگینو (Perugino) Marsuppini Coronation — فلپو لیپی (Filippo Lippi) Sobieski at Vienna — جان میٹیجکو (Jan Matejko) جدید مذہبی فن کا مجموعہ جدید مذہبی فن کا مجموعہ کارلو کارّا اور جورجیو دی کیریکو کے متعدد فن پاروں اور مجسموں پر مشتمل ہے۔ مجسموں کے عجائب گھر یہ مجموعہ متعدد عجائب گھروں پر مشتمل ہے جو بیلفیڈیر (Belvedere) کے صحن کے ارد گرد واقع ہیں، جن میں شامل ہیں: پیوس-کلیمینٹینو میوزیم، کیارا مونتی میوزیم، گریگورین ایتروسکن میوزیم اور مصری میوزیم (موزیو ایجیٹسیانو)۔ ویٹیکن میوزیم کے حصے ویٹیکن میوزیم کا پہلا حصہ آرٹ گیلری ہے جو پہلے بورجیا اپارٹمنٹس میں واقع تھا، لیکن پوپ پیوس یازدہم کے دور میں اسے ایک مناسب میوزیم عمارت میں منتقل کرنے کا حکم دیا گیا۔ اس حصے میں وہ شبیہیں اور مصوری کے شاہکار شامل ہیں جو مختلف تاریخی ادوار میں کلیسا کے لیے تیار کیے گئے تھے، لیکن آج دنیا بھر کے گرجا گھروں اور کیتھیڈرلز میں استعمال نہیں ہوتے۔ اس میں رافائیل کی مشہور پینٹنگ “Transfiguration” اور “Madonna of Foligno”، لیونارڈو دا ونچی کی “St. Jerome in the Wilderness” اور نشاۃ ثانیہ کے دیگر فنکاروں کے کئی اہم فن پارے شامل ہیں۔ دوسرا حصہ جدید فنون کا میوزیم ہے، جس میں نشاۃ ثانیہ کے بعد کے ادوار کے فن پارے شامل ہیں۔ اس میں کارلو کارّا اور جورجیو دی کیریکو جیسے جدید مصوروں کے کام نمایاں ہیں۔ تیسرا حصہ مجسمہ سازی کا میوزیم ہے جو سینٹ پیٹرز باسیلیکا کے شمال میں بیلفیڈیر صحن میں واقع ہے۔ یہ حصہ 1770ء میں پوپ کلیمنٹ چہارم عشر کے دور میں قائم ہوا اور بعد میں پوپ پیوس ششم نے اس میں توسیع کی۔ اس میں 54 گیلریاں شامل ہیں جن میں یونانی، رومی اور نشاۃ ثانیہ کے مجسمے اور نوادرات رکھے گئے ہیں۔ اس میں مسیحی مذہبی آثار کے ساتھ ساتھ ہرقولیس، اپولو اور فرعونی دور کے بت بھی شامل ہیں۔ اس کے علاوہ قدیم تابوت، مقبرے اور قبل از مسیح دور کی موزیک آرٹ بھی موجود ہے۔ ویٹیکن میں دیگر عجائب گھر بھی موجود ہیں، جیسے یونانی کراس میوزیم، بڑے مجسموں کا میوزیم اور گریگورین ایتروسکن میوزیم اور مصری میوزیم جو پوپ گریگوری شانزدہم نے قائم کیے تھے۔ مصری میوزیم میں قدیم مصری نوادرات، پاپائرس کے طومار، حیوانی ممیات اور مشہور “کتاب الاموات” شامل ہے۔ کیارا مونتی میوزیم میں تین ہزار سے زائد آثار موجود ہیں اور یہ عام طور پر صرف تحقیق کے لیے کھولا جاتا ہے۔ ویٹیکن میوزیم میں ایک خاص نقشوں کا ہال بھی موجود ہے، جو انسانی تاریخ میں نقشہ سازی کے ارتقا کو ظاہر کرتا ہے۔ یہ ہال پوپ گریگوری تیرھویں (1572–1585) کے دور میں تعمیر کیا گیا تھا۔ ویٹیکن کا تاریخی میوزیم ویٹیکن کا تاریخی میوزیم (Museo storico vaticano) 1973ء میں پوپ پال ششم کی درخواست پر قائم کیا گیا۔ ابتدا میں اسے ویٹیکن کے باغات کے نیچے موجود حصوں میں رکھا گیا تھا۔ 1987ء میں اسے لیٹران محل (Lateran Palace) کے مرکزی حصے میں منتقل کیا گیا، جہاں اسے مارچ 1991ء میں باقاعدہ طور پر کھولا گیا۔ اس میوزیم میں پوپ حضرات کی منفرد تصاویر کا ایک مجموعہ موجود ہے جو 16ویں صدی کے بعد سے آج تک کے پوپوں کی تاریخ کو محفوظ کرتا ہے۔ اس کے علاوہ یہاں پوپ کی ذاتی فوج (پاپائی فوج) سے متعلق 16ویں اور 17ویں صدی کے اہم آثار اور پاپائی مذہبی رسومات سے متعلق قدیم اشیاء بھی رکھی گئی ہیں۔ میوزیم کے نچلے حصے میں پوپ کی سواریوں ، رتھوں، گاڑیوں اور موٹر سائیکلوں کی نمائش بھی کی گئی ہے، جن میں پوپوں اور کارڈینلز کی استعمال شدہ ابتدائی گاڑیاں بھی شامل ہیں۔ منتخب مصوری کا تعارف حوالہ جات